

**Prilog**

**Osnovne informacije o Izvješću na temelju članka 16. stavka 1.**

**Uredbe (EU) br. 511/2014**

*Međunarodne obveze koje proizlaze iz Protokola iz Nagoye*

Protokol iz Nagoye međunarodni je sporazum donesen u listopadu 2010.[[1]](#footnote-1) kojim se provodi treći cilj Konvencije o biološkoj raznolikosti,[[2]](#footnote-2) a to je poštena i pravična podjela dobiti koja proizlazi iz korištenja genetskih resursa. Očekuje se da se dobiti usmjere k ostvarenju prvog i drugog cilja Konvencije, odnosno očuvanja biološke raznolikosti i održive uporabe njezinih sastavnica, te tako doprinesu ostvarenju tih ciljeva.

Protokolom se uspostavlja zajednički okvir načela i mjera pristupa genetskim resursima i podjele dobiti koja proizlazi iz njihova korištenja (što se uobičajeno naziva okvirom za pristup i podjelu dobiti). Protokol iz Nagoye obuhvaća tri vrste mjera: mjere pristupa, podjele dobiti i usklađivanja. Sve stranke Protokola mogu u ostvarivanju svojih suverenih prava nad genetskim resursima odrediti mjere pristupa vodeći računa o zahtjevima Protokola u pogledu takvih mjera (jasnoća, transparentnost, pošteni i neproizvoljni postupci za pristup itd.). Mjerama pristupa trebalo bi odrediti uvjete pribavljanja prethodnog informiranog pristanka od zemlje osiguravateljice i utvrđivanja uzajamno dogovorenih uvjeta u pogledu podjele dobiti između osiguravatelja i korisnika genetskih resursa. Druga vrsta mjera, tj. podjela dobiti, obuhvaćena je ugovornim sporazumima (uzajamno dogovoreni uvjeti) i na nju se primjenjuje ugovorno pravo. Treća vrsta mjera odnosi se na utvrđivanje mjera usklađivanja, a to je obveza na temelju Protokola. Svaka stranka treba poduzeti odgovarajuće, učinkovite i proporcionalne zakonodavne i upravne mjere ili mjere politike kojima će se osigurati da je pristup genetskim resursima u njezinoj nadležnosti u skladu s prethodnim informiranim pristankom i da su utvrđeni uzajamno dogovoreni uvjeti, kao što se zahtijeva u domaćem zakonodavstvu zemlje osiguravateljice o pristupu i podjeli dobiti. Kako bi se postigla usklađenost, stranke trebaju poduzeti odgovarajuće mjere za praćenje korištenja genetskih resursa. U tom se kontekstu od stranaka zahtijeva da uspostave kontrolne točke za prikupljanje relevantnih informacija povezanih s prethodnim informiranim pristankom i uzajamno dogovorenim uvjetima. Te se informacije prosljeđuju Mehanizmu za razmjenu informacija o pristupu i podjeli dobiti[[3]](#footnote-3) i zemlji osiguravateljici. Mehanizam za razmjenu informacija o pristupu i podjeli dobiti informatička je platforma na kojoj stranke obavještavaju o svim bitnim zakonodavnim i upravnim mjerama te mjerama politike, kao što su zakoni o pristupu, dopuštenja koja daje određena zemlja (prenesena u međunarodno priznat certifikat o sukladnosti), informacije o praćenju korištenja genetskih resursa (prenesene potom u obavijesti kontrolnih točaka), informacije o nadležnim nacionalnim tijelima itd. Mehanizmom za razmjenu informacija o pristupu i podjeli dobiti omogućuje se razmjena relevantnih informacija među svim uključenim dionicima.

1. *Protokol* *iz Nagoye o pristupu genetskim resursima te poštenoj i pravičnoj podjeli dobiti koja proizlazi iz njihova korištenja uz Konvenciju o biološkoj raznolikosti* donesen je 29. listopada 2010. u Nagoyi, Japanu, na desetom sastanku Konferencije stranaka Konvencije o biološkoj raznolikosti i stupio je na snagu 12. listopada 2014., http://www.cbd.int/abs/. [↑](#footnote-ref-1)
2. Konvencija UN-a o biološkoj raznolikosti donesena je 1992. u Nairobiju i otvorena za potpisivanje na sastanku na vrhu u Rio de Janeiru (*Rio Earth Summit*) (5. lipnja 1992.). Europska unija odobrila je Konvenciju o biološkoj raznolikosti Odlukom Vijeća od 25. listopada 1993. o sklapanju Konvencije o biološkoj raznolikosti; SL L 309 od 13.12.1993., str. 1. – https://eur-lex.europa.eu/legal-content/HR/TXT/?uri=celex:31993D0626. [↑](#footnote-ref-2)
3. Članak 14. Protokola. [↑](#footnote-ref-3)